2002R1040 — BG — 01.01.2005 — 001.001

Този документ е средство за документиране и не обвързва институциите

Изменен с







(*) Настоящият акт никога не е публикуван на български език.









▼B

РЕГЛАМЕНТ (ЕО) № 1040/2002 НА КОМИСИЯТА

от 14 юни 2002 година

относно създаване на подробни правила за прилагане на разпоредбите във връзка с отпускане на финансова подкрепа от Общността за фитосанитарен контрол и за отмяна на Регламент (ЕО) № 2051/97







КОМИСИЯТА НА ЕВРОПЕЙСКИТЕ ОБЩНОСТИ, като взе предвид Договора за създаване на Европейската икономическа общност, като взе предвид Директива 2000/29/ЕО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността ( 1 ), последно изменена с Директива 2002/36/ЕО на Комисията ( 2 ), и по-специално член 23, параграф 5, последната алинея от нея, като има предвид, че: (1) Съгласно Директива 2000/29/ЕО на държавите-членки може да бъде предоставено финансово подпомагане от Общността за покриване на разходите, отнасящи се пряко до необходимите мерки, които са взети или са планирани с цел борба с вредители, въведени от трети страни или от други области в Общността, за тяхното унищожаване или, ако това не е възможно, за ограничаване на разпространението им. (2) Държавите-членки могат по-специално да поискат финансово подпомагане от Общността за конкретни мерки, които те са приели или са планирали да бъдат приети за контрол на заразите с вредители, въведени на техните територии. Горната граница на тази подкрепа е 50 % от стойността на допустимите разходи. (3) Прилагането на Регламент (ЕО) № 2051/97 на Комисията от 20 октомври 1997 г. относно създаване на подробни правила за прилагане на разпоредбите във връзка с отпускане от Общността на финансова подкрепа за фитосанитарен контрол ( 3 ) показа, че са необходими по-подробни правила, и по-специално следва да бъдат прецизирани изискванията относно информацията, която държавите-членки трябва да предоставят за да мотивират заявление за финансова помощ от Общността. (4) Новите правила следва да уточнят информацията, която да се предоставя от държавите-членки при кандидатстването им за финансово подпомагане от Общността, и по-специално доказателствата за програмата за унищожаване на вредителите, относно която се иска финансова помощ за фитосанитарен контрол. (5) В съответствие с член 3, параграф 2 от Регламент (ЕО) № 1258/1999 на Съвета ( 4 ) ветеринарните и фитосанитарните мерки, предприети в съответствие с правилата на Общността, се финансират от секция „Гарантиране“ при Европейския фонд за ориентиране и гарантиране на земеделието. Финансовият контрол върху тези мерки се урежда в членове 8 и 9 от горепосочения регламент. (6) Регламент (ЕО) № 2051/97 следва съответно да бъде отменен. (7) Мерките, предвидени в настоящия регламент, са в съответствие със становището на Постоянния фитосанитарен комитет, като има предвид, че: ПРИЕ НАСТОЯЩИЯ РЕГЛАМЕНТ:







Член 1

1. Без да се засягат разпоредбите на член 23, параграф 4, първа алинея от Директива 2000/29/ЕО, заявленията на държавите-членки за отпускане на финансова помощ от Общността за фитосанитарен контрол, съгласно член 23, параграф 5 от Директива 2000/29/ЕО, се предоставят в писмен вид от органа, посочен в член 1, параграф 4 от посочената директива, най-късно до 30 април всяка година, за проверка през тази година, като се адресират до Комисията на Европейските общности, Генерална дирекция „Здраве и защита потребителите“, В-1049 Брюксел, Белгия.

2. Заявленията включват информация относно програмата за унищожаване на вредителите, относно която се иска финансова помощ за фитосанитарен контрол, и по-специално:

а) обща информация относно появата на съответния вредител, включително сведения като датата, на която е било заподозряно или потвърдено неговото наличие, и предполагаемата причина за появата;

б) необходимите мерки, които са предприети или са планирани за борба със съответния вредител, очакваната им продължителност и, при наличие, получените резултати, действителната или прогнозна стойност на разходите, които са направени или ще бъдат направени, и частта от тези разходи, която е покрита или ще бъде покрита с обществени средства. Продължителността е не повече от две години след датата на откриване на появата на съответния вредител, освен в надлежно мотивирани случаи, когато могат да се представят две такива допълнителни заявления за всяка една година.

Член 2

1. За целите на проверката, посочена в член 1, параграф 1, държавите-членки предоставят досие, което за всяка година от програмата включва:

а) копие на уведомлението за наличието или появата на съответния вредител съгласно член 16, параграфи 1 или 2 от Директива 2000/29/ЕО;

б) информация за проверки, тестване и други действия, предприети за откриване на естеството и степента на поява на съответния вредител, включително за използвания при тези действия метод;

в) законно установеното известие, което изисква да се извършат третирания, като унищожение, дезинфекция, дезинфестация, стерилизация и други третирания, както и официално описание и оценка на постиженията/резултатите, включително описание на методите, използвани при тези третирания;

г) в случай на плащания на компенсации за финансови загуби, с изключение на загуба на доход, причинени от забрани и/или ограничения, определени в член 23, параграф 2 буква в) от Директива 2000/29/ЕО, официалния отчет на извършените или предстоящи за извършване плащания, както и метода на изчисление;

д) информация относно идентичността на пратката съгласно разпоредбите на член 23, параграф 4 от Директива 2000/29/ЕО или, ако това не е възможно, причините, поради които тя не може да бъде идентифицирана.

2. Освен това държавите-членки предоставят също и списък със сумите, без ДДС и данъци, които са платени или ще бъдат платени за извършването на необходимите мерки за борба със съответния вредител, както и частта от тези суми, покрита с обществени средства. За всеки вид такива мерки се прилагат съответните сведения:

а) при проверки и анализи, чрез обобщителни таблици, които посочват, inter alia, техните дати, места и единичната себестойност;

б) при третиранията, посочени в параграф 1, буква в), списък с третираните предприятия/места и количеството третирани растения/райони;

в) при плащанията, посочени в параграф 1, буква г), списък на бенефициерите.

Член 3

1. За всяко получено заявление Комисията определя дали фитосанитарните мерки са били подходящи и дали разходите са разумни.

2. Заинтересованите държави-членки, при поискване, предават на Комисията всякаква допълнителна информация, която Комисията изисква за своята проверка.

Член 4

1. Всяка година, най-късно до 15 септември, Комисията подготвя списък на програмите, които следва да бъдат взети под внимание и които следователно отговарят на условията за финансово подпомагане от Общността. С цел да се осигури ефективна и съгласувана подкрепа и като взема под внимание развоят на фитосанитарната обстановка в Общността, Комисията извършва класификация на горните програми.

При това класифициране се дава приоритет на тези програми, които в най-голяма степен отговарят на следните критерии:

— защитават интереса на цялата Общност,

— имат по-голяма вероятност за ефикасност,

— предоставят необходимата информация относно идентичността на пратката.

2. Списъкът, който съдържа сведения за размера на предложената финансова помощ от Общността по всяка програма, се предоставя за обсъждане на Постоянния фитосанитарен комитет. Когато е приложимо, също така се посочва и процентът на прогресивно намаляване на финансовата помощ.

3. Всяка програма, включена в посочения в точка 2 списък, се одобрява индивидуално в съответствие с процедурата, установена в член 18 от Директива 2000/29/ЕО. Такова одобрение включва процента на финансова помощ от Общността, всички условия от които тя може да зависи, и горната граница на помощта. ►M1 The financial contribution from the Community shall not be granted where the total amount of eligible expenditure per year, as referred to in Article 4(1), is less than EUR 25 000. ◄

Член 5

За да получи изплащане на финансовата помощ от Общността за одобрена програма, държавата-членка представя на Комисията искане за изплащане на финансовата помощ в евро, най-късно до 30 септември на годината след тази, в която програмата е била одобрена.

Искането на държавата-членка включва доказателства или документи, като фактури или квитанции.

Член 6

Регламент (ЕО) № 2051/97 се отменя.

Член 7

Настоящият регламент влиза в сила на двадесетия ден след публикуването му в Официален вестник на Европейските общности.

Той се прилага спрямо заявленията за изплащане на финансова помощ от Общността от 2003 г.

Настоящият регламент е задължителен в своята цялост и се прилага пряко във всички държави-членки.